ട്രക്ക് ഡ്രൈവറെ കൊലപ്പെടുത്തി 500 ക്വിന്റല് റേഷനരി കടത്തി ഷില്ലോംഗ്: മേഘാലയയില് ട്രക്ക് ഡ്രൈവറെ കൊലപ്പെടുത്തി, റേഷന്കടകളിലേക്കു പൊതുവിതരണത്തിനായി കൊണ്ടുവന്ന 500 ക്വിന്റല് അരി കടത്തിയെന്ന കേസില് ഒരാള് പിടിയിലായി. വെസ്റ്റ് ജയന്തിയ ഹില്സിലാണു സംഭവം. ഉമ്മുലോംഗിലെ എഫ്സിഐ ഗോഡൗണിനു മുന്നില് വാഹനം പാര്ക്ക് ചെയ്തശേഷം ഉറങ്ങുകയായിരുന്ന ആസാം സ്വദേശിയെ കൊലപ്പെടുത്തി രണ്ടുപേര് ട്രക്കുമായി കടന്നുകളയുകയായിരുന്നു. സില്ച്ചറിലേക്കു പോയ ഇവരെ വേ ബ്രിഡ്ജില് പോലീസ് തടഞ്ഞു. ഇതിനിടെ ഒരാള് ഓടിരക്ഷപ്പെട്ടു. കൊല്ലപ്പെട്ട ഡ്രൈവറുടെ മൃതദേഹം കൊക്കയില്നിന്നു പോലീസ് കണ്ടെടുത്തു. 2016ല് പലചരക്കു സാമഗ്രികളുമായി വന്ന ട്രക്ക് കടത്തിക്കൊണ്ടുപോകാന് ശ്രമിച്ചെന്ന കേസില് ഇയാള് നേരത്തേ പിടിയിലായിരുന്നു.